Richard John "Rick" Carey (født 13. marts 1963 i Mount Kisco, New York, USA) er en tidligere amerikansk svømmer, og tredobbelt olympisk guldvinder. Han specialiserede sig i disciplinen rygcrawl, hvor han opnåede alle sine store resultater. Carey blev udtaget til at repræsentere USA ved OL i 1980 i Moskva, men deltagelsen blev aflyst i forbindelse med den totale amerikansk/vestlige boykot af legene. Som studerende på University of Texas blev han amerikansk mester i både 100 og 200 meter rygcrawl i 1981, og ved VM i 1982 slog han sit navn fast på international scene, da han blev verdensmester på både 200 meter rygcrawl, og også var den rygsvømmende del af det guldvindende amerikanske 4x100 meter medley-hold. I 100 meter rygcrawl blev det til sølv. Efter at have vundet tre guldmedaljer ved de Panamerikanske Lege i 1983 blev OL i 1984 i Los Angeles Careys store stjernestund. Han sikrede sig tre guldmedaljer ved legene, individuelt i henholdsvis 100 og 200 meter rygcrawl og på det amerikanske hold i 4x100 meter medley. Udover de mange medaljer ved forskellige mesterskaber satte Carey gennem karrieren også hele ni verdensrekorder. Han blev i 1983 desuden kåret til Årets Svømmer i Verden af Swimming World Magazine.